Ramaphosa wil beleggers by mynbou-indaba bekoorPres. Cyril Ramaphosa sal die eerste Suid-Afrikaanse president wees om die jaarlikse mynbou-indaba toe te spreek. Foto: ANA. Pres. Cyril Ramaphosa sal Dinsdagaand ŉ gehoor van sowat 6 000 besluitnemers probeer oortuig dat Suid-Afrika dié plek is vir enige uitbreiding van hul mynbou-aktiwiteite. Ramaphosa is die eerste Suid-Afrikaanse president wat die jaarlikse Belê in Afrika Mynbou-indaba by die Kaapstadse konvensiesentrum gaan toespreek. Ghanese president Nana Akufo-Addo sal hom bystaan. Kenners meen dit is ŉ teken van hóé ernstig Ramaphosa is om beleggers vir die land te vind. Meer as 700 internasionale besluitnemers van die openbare en private sektor woon die konferensie by. Volgens ŉ verklaring van die presidensie sal die president se boodskap, wat na verwagting om 19:00 gelewer word, hoofsaaklik fokus op politieke stabiliteit en die aanloklikheid van sakegeleenthede in die land. “Die president sal Suid-Afrika aanbied as ŉ mededingende en beleggersvriendelike bestemming wat ŉ unieke kombinasie van hoogs ontwikkelende ekonomiese infrastruktuur en ŉ lewendige ontluikende mark bied met volhoubare beleggingsgeleenthede,” luidens die verklaring van die presidensie. Ramaphosa en Gwede Mantashe, minister van minerale hulpbronne, het tot Donderdag om internasionale en plaaslike beleggers en mynboumaatskappye te oortuig dat Suid-Afrika die regte plek vir hulle is om hul geld te belê en werksgeleenthede in die sektor te skep. Die indaba is die wêreld se grootste byeenkoms van invloedryke belanghebbers en besluitnemers in die vasteland se mynboubedryf. Dit word bygewoon deur besluitnemers van die openbare en private sektor. ŉ Verdere 35 ministers van lande uit Afrika woon ook die geleentheid by.